
Tisztelt Képviselő-testület!

Az állatok védelméről és kíméletéről szóló 1998. évi XXVIII. törvény 48/A. § (3) bekezdése alapján az önkormányzat kötelező feladata a település belterületén a kóbor állatok befogása, és a jegyző – mint állatvédelmi hatóság – feladata gondoskodni a befogott állat tulajdonjogának átruházásáról, illetve – ha ezt jogszabály kizárja vagy eredménytelen – az állat végleges elhelyezéséről, ami az állat ebrendészeti telepen való tartását jelenti. Az elhelyezés eredménytelensége esetén – a külön jogszabályban meghatározott időtartam elteltével – az állat életét megengedett módon ki lehet oltani.

Ezeket a feladatokat önkormányzatunk 2015. óta a HD-Herczig Kft. (székhelye: 2230 Gyömrő, Állomás utca 72/a.; adószáma: 14755064-2-13; képviseli: Herczig József) útján látja el megbízási szerződés keretében, jelenleg 100.000 Ft+áfa/hó megbízási díj ellenében.
A 2022. január 1-jével hatályba lépett, a kóbor állat (házi kutya vagy házi macska) befogásával, tulajdonjogának átruházásával és elhelyezésével kapcsolatos feladatok ellátásának részletes szabályairól szóló 785/2021. (XII. 27.) Korm. rendelet ezen felül számos kötelezettséget rótt az érintettekre, közte önkormányzatunkra is.

A rendelet szerint az önkormányzatok feladatkörébe tartozó ebrendészeti tevékenység keretében az önkormányzatoknak ebrendészeti telepet kell fenntartaniuk, vagy szerződést kell kötniük ebrendészeti telepet működtető természetes vagy jogi személlyel. A feladatellátás állatmenhellyel való megállapodás útján is teljesíthető.

A kóbor állat befogásakor legkésőbb 24 órán belül állatorvosi egészségügyi vizsgálatot kell végezni, és meg kell kezdeni a tulajdonos felkutatását. Amennyiben ez nem vezet eredményre, a kóbor állat tulajdonosa 15 nap elteltével minősül ismeretlennek. A kóbor állat életét a befogástól számított 45. nap után lehet kioltani, abban az esetben, ha a tulajdonosa ismeretlennek minősül, az állatot nem fogadják örökbe és további tartását nyilvántartásba vett állatmenhely nem vállalja.

Ez idő alatt az állatokat megfelelő – szintén a rendeletben szabályozott – módon tartani szükséges.

Az önkormányzatunknál jelenleg ebrendészeti feladatokat ellátó HD-Herczig Kft. ezt a feladatot a Kutya Mentsvár Alapítvány által fenntartott Gyömrői Kutyamentsvár Állatmenhely Gyömrő, Állomás utca 72/A. szám alatti telepén teljesíti. Az állatmenhely – mely a szükséges engedélyekkel rendelkezik – mindent megtesz a telepre bekerült ebek tulajdonosnak való visszaszolgáltatása vagy örökbeadása érdekében, az állatok életét ennek sikertelensége esetén sem oltják ki.

A fenti feladatok ez évi ellátásáról a szolgáltató a mellékelt kimutatást nyújtotta be.

Kérem az előterjesztett beszámoló szíves megtárgyalását és elfogadását.

…/2024. (XI. 27.) ÖKT határozati javaslat

Sülysáp Város Önkormányzatának Képviselő-testülete HD-Herczig Kft. beszámolóját az ebrendészeti feladatok tárgyévi ellátásáról elfogadja.

